CELEX: 32021D0944
Language: hu
Date: 2021-06-03 00:00:00
Title: A Bizottság (EU) 2021/944 végrehajtási határozata (2021. június 3.) az európai polgári kezdeményezést támogató nyilatkozatok gyűjtésére az (EU) 2020/1042 európai parlamenti és tanácsi rendelet szerint rendelkezésre álló időszak meghosszabbításáról (az értesítés a C(2021) 3879. számú dokumentummal történt) (Csak az angol nyelvű szöveg hiteles)

2021.6.14.   
               
               
                  HU
               
               
                  Az Európai Unió Hivatalos Lapja
               
               
                  L 210/45
               
            
         A BIZOTTSÁG (EU) 2021/944 VÉGREHAJTÁSI HATÁROZATA
         (2021. június 3.)
         az európai polgári kezdeményezést támogató nyilatkozatok gyűjtésére az (EU) 2020/1042 európai parlamenti és tanácsi rendelet szerint rendelkezésre álló időszak meghosszabbításáról
         
            
               (az értesítés a C(2021) 3879. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Covid19-világjárványra tekintettel az európai polgári kezdeményezésről szóló (EU) 2019/788 rendeletben előírt gyűjtési, ellenőrzési és vizsgálati szakaszokra vonatkozó határidőkkel kapcsolatos ideiglenes intézkedések megállapításáról szóló, 2020. július 15-i (EU) 2020/1042 európai parlamenti és tanácsi rendeletre (1) és különösen annak 2. cikkének (2) bekezdésére,
         az (EU) 2019/788 európai parlamenti és tanácsi rendelet (2) 22. cikkével létrehozott, az európai polgári kezdeményezéssel foglalkozó bizottsággal folytatott konzultációt követően,
         mivel:
         
                     (1)
                  
                  
                     Az (EU) 2020/1042 rendelet ideiglenes intézkedéseket állapít meg az európai polgári kezdeményezésre vonatkozóan azon kihívások kezelése érdekében, amelyekkel a polgári kezdeményezések szervezői, a nemzeti közigazgatási szervek és az uniós intézmények a Covid19-járványnak az Egészségügyi Világszervezet által 2020. márciusban való világjárvánnyá nyilvánítását követően szembesültek. A bejelentést követő hónapokban a tagállamok korlátozó intézkedéseket fogadtak el a népegészségügyi válsághelyzet megoldása érdekében. Ezek az intézkedések majdnem minden tagállamban a közélet teljes leállásához vezettek. Az (EU) 2020/1042 rendelet ezért meghosszabbította az (EU) 2019/788 rendeletben lefektetett határidőket.
                  
               
                     (2)
                  
                  
                     Az (EU) 2020/1042 rendelet felhatalmazza a Bizottságot arra, hogy meghatározott körülmények teljesülése esetén további három hónappal meghosszabbítsa a gyűjtési időszakot. Az újbóli meghosszabbítás feltételei hasonlóak a Covid19-járvány 2020. márciusi kitörését követő első meghosszabbításéhoz, azaz a legalább a tagállamok egynegyede vagy az Unió népességének több mint 35 %-át képviselő tagállamok által a Covid19-világjárványra válaszul hozott intézkedések jelentősen akadályozzák a szervezőket abban, hogy a folyamatban lévő kezdeményezésekhez papíron gyűjtsék a támogató nyilatkozatokat, és hogy azokról tájékoztassák a nyilvánosságot.
                  
               
                     (3)
                  
                  
                     Az (EU) 2020/1042 rendelet 2020. júliusi elfogadása óta a Bizottság szorosan figyelemmel kíséri a tagállamokban a helyzetet.
                  
               
                     (4)
                  
                  
                     Miután a Bizottság megállapította az (EU) 2020/1042 rendelet szerinti meghosszabbítás megadásának feltételei teljesültek, 2020. december 17-én (3), majd 2021. február 19-én (4) további három hónappal meghosszabbította azoknak a kezdeményezéseknek a határidejét, amelyek esetében a támogató nyilatkozatok gyűjtése már folyamatban volt. Arányosan hosszabbítást kaptak azok a kezdeményezések, amelyek gyűjtési időszaka a hosszabítási időszakokban kezdődött meg.
                  
               
                     (5)
                  
                  
                     2021. február 1-je óta a Covid19-világjárvány által okozott helyzet számos tagállamban nem változott jelentősen. 2021. április végén jelentős számú tagállamban még mindig érvényben voltak a Covid19-világjárvány terjedésének megállítása vagy lassítása érdekében a polgárok szabad mozgását az egyes tagállamokon belül is korlátozó intézkedések. Április 19-én 7 tagállam számolt be a polgáraik szabad mozgását a területükön teljesen vagy részben korlátozó, érvényben lévő nemzeti kijárási korlátozásokról, 12 tagállam pedig helyi kijárási korlátozások alkalmazásáról. A kijárási korlátozásokat kiegészítő intézkedésekkel ötvözték, amelyek a közéletre hasonló korlátozó hatást gyakorolnak a területükön vagy legalább annak jelentős részén, ideértve a nyilvános terek elzárását, az üzletek, éttermek és sörözők bezárását vagy nyitvatartási idejének korlátozását, a nyilvános és magáncélú gyülekezésen, üléseken részt vevők számának szigorú korlátozását, valamint az éjszakai kijárási tilalmat. Ezek az intézkedések jelentősen akadályozzák a szervezőket abban, hogy a folyamatban lévő kezdeményezésekhez papíron gyűjtsék a támogató nyilatkozatokat, és hogy azokról tájékoztassák a nyilvánosságot. A jelenleg rendelkezésre álló információk alapján ezek és a hasonló intézkedések várhatóan legalább három hónapig hatályban maradnak.
                  
               
                     (6)
                  
                  
                     Az érintett tagállamok együtt a tagállamok legalább egynegyedét és az Unió népességének több mint 35 %-át képviselik.
                  
               
                     (7)
                  
                  
                     Ebből kifolyólag megállapítható, hogy a gyűjtési időszak meghosszabbításának feltételei teljesülnek azon 5 kezdeményezés esetében, amelyek gyűjtési időszaka 2021. május 1-jén folyamatban volt. Ezeket a gyűjtési időszakokat ezért három hónappal meg kell hosszabbítani.
                  
               
                     (8)
                  
                  
                     2021. február 19-én a Bizottság tizennégy kezdeményezésre adott hosszabbítást. Kilenc kezdeményezés esetében nincs lehetőség további hosszabbításra, mivel már megkapták a maximális 12 hónapos hosszabbítást.
                  
               
                     (9)
                  
                  
                     Azon kezdeményezések esetében, amelyek gyűjtési időszaka 2021. május 1. és e határozat elfogadásának időpontja között kezdődött meg, a gyűjtési időszakot 2022. augusztus 1-jéig meg kell hosszabbítani.
                  
               ELFOGADTA EZT A HATÁROZATOT:
         
            1. cikk
            
               (1)   Azon európai polgári kezdeményezések (a továbbiakban: kezdeményezés(ek)) esetében, amelyeknél a támogató nyilatkozatok gyűjtése 2021. május 1-jén folyamatban volt, a maximális gyűjtési időszak az adott kezdeményezés tekintetében három hónappal meghosszabbodik.
            
            
               (2)   Azon kezdeményezések esetében, amelyeknél a támogató nyilatkozatok gyűjtése 2021. május 1. és e határozat elfogadásának időpontja között kezdődött meg, a maximális gyűjtési időszak az adott kezdeményezés tekintetében 2022. augusztus 1-jéig meghosszabbodik.
            
         
         
            2. cikk
            Az alábbi kezdeményezések esetében a gyűjtési időszak új záró időpontja:
            
                        —
                     
                     
                        a „VÁLASZTÓK HATÁROK NÉLKÜL – Teljes körű politikai jogokat az Unió polgárainak” elnevezésű kezdeményezés esetében: 2022. június 11.,
                     
                  
                        —
                     
                     
                        „A feltétel nélküli alapjövedelem bevezetése az EU egészében” elnevezésű kezdeményezés esetében: 2022. június 25.,
                     
                  
                        —
                     
                     
                        „A megosztás szabadsága” elnevezésű kezdeményezés esetében: 2022. augusztus 1.,
                     
                  
                        —
                     
                     
                        a „Jog a gyógykezeléshez” elnevezésű kezdeményezés esetében: 2022. augusztus 1.,
                     
                  
                        —
                     
                     
                        a „Civil társadalmi kezdeményezés a tömeges biometrikus megfigyelési gyakorlatok betiltására” elnevezésű kezdeményezés esetében: 2022. augusztus 1.,
                     
                  
                        —
                     
                     
                        a „Zöld kerteket a háztetőkre” elnevezésű kezdeményezés esetében: 2022. augusztus 1.
                     
                  
         
            3. cikk
            E határozat címzettjei:
            
                        —
                     
                     
                        a „VÁLASZTÓK HATÁROK NÉLKÜL – Teljes körű politikai jogokat az Unió polgárainak” elnevezésű kezdeményezés szervezőinek csoportja,
                     
                  
                        —
                     
                     
                        „A feltétel nélküli alapjövedelem bevezetése az EU egészében” elnevezésű kezdeményezés szervezőinek csoportja,
                     
                  
                        —
                     
                     
                        „A megosztás szabadsága” elnevezésű kezdeményezés szervezőinek csoportja,
                     
                  
                        —
                     
                     
                        a „Jog a gyógykezeléshez” elnevezésű kezdeményezés szervezőinek csoportja,
                     
                  
                        —
                     
                     
                        a „Civil társadalmi kezdeményezés a tömeges biometrikus megfigyelési gyakorlatok betiltására” elnevezésű kezdeményezés szervezőinek csoportja,
                     
                  
                        —
                     
                     
                        a „Zöld kerteket a háztetőkre” elnevezésű kezdeményezés szervezőinek csoportja.
                     
                  
         
            Kelt Brüsszelben, 2021. június 3-án.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 231., 2020.7.17., 7. o.
         
         
            (2)  Az Európai Parlament és a Tanács (EU) 2019/788 rendelete (2019. április 17.) az európai polgári kezdeményezésről (HL L 130., 2019.5.17., 55. o.).
         
            (3)  A Bizottság (EU) 2020/2200 végrehajtási határozata (2020. december 17.) az európai polgári kezdeményezést támogató nyilatkozatok gyűjtésére az (EU) 2020/1042 európai parlamenti és tanácsi rendelet szerint rendelkezésre álló időszak meghosszabbításáról (HL L 434., 2020.12.23., 56. o.).
         
            (4)  A Bizottság (EU) 2021/360 végrehajtási határozata (2021. február 19.) az európai polgári kezdeményezést támogató nyilatkozatok gyűjtésére az (EU) 2020/1042 európai parlamenti és tanácsi rendelet szerint rendelkezésre álló időszak meghosszabbításáról (HL L 69., 2021.2.26., 9. o.).